এখন করণীয় কি? আমরা কোন পথে এগুবো? ‘জনসাধারণের সাথে বিশ্বাসঘাতকতা করলো কে’?, ‘সরকার ও জামায়েতের মধ্যে আঁতাত হয়ে গেছে’ – এসব প্রশ্নের কানাগলিতে আন্দোলনমুখি জনগণকে আটকে রাখার যে কৌশল নিয়েছে ষড়যন্ত্রকারীরা তাকে ব্যর্থ করে দিতেই হবে। এসব প্রশ্নের উত্তর মিলবে যথা সময়ে কারণ সত্য প্রকাশিত হবে। এই মূহুর্তে আমাদের লক্ষ্য হতে হবে সরকারের হাতে যে কয়টি মাস আছে, তাকে এমনভাবে কাজে লাগানো যাতে আন্তর্জাতিক অপরাধ ট্রাইবুনালসমূহ সত্যিকারের ন্যায়বিচার প্রতিষ্ঠা করতে পারে। এই ‘কাজে লাগানো’ করা বলতে আমরা বুঝব আন্তর্জাতিক অপরাধ ট্রাইবুনাল ও ক্ষমতাসীন সরকারকে ‘চাপযুক্ত’ কার্যকর সহযোগিতা করা। এমন সহযোগিতাই এই মূহুর্তের একমাত্র পথ। মনে রাখতে হবে, অন্যকেউ নয় বর্তমান সরকারই গণমানুষের দীর্ঘদিনের প্রত্যাশা অনুযায়ী আন্তর্জাতিক অপরাধ ট্রাইবুনাল গঠন করেছে শুধু নয়, শত ষড়যন্ত্র মোকাবেলা করে তাকে চালু রেখেছে। জামায়েত ও তার মিত্ররা চাইছে আমাদের মধ্যে বিরোধ ও অবিশ্বাস সৃষ্টি করতে। আমরা সে ফাঁদে পা দেব না। আমরা ‘চাপযুক্ত সহযোগিতা’ দেব সরকারকে এবং আন্তর্জাতিক অপরাধ ট্রাইবুন্যালকে। আমরা সরকারকে বলবো জামায়েত এবং তার মিত্রদের নীলনকশার বিরুদ্ধে কঠোর অবস্থান নিতে। সকল আইন শৃংখলা রক্ষাকারী বাহিনীকে একযোগে এদের বিরুদ্ধে নিয়োজিত করতে। সাধারণ মানুষের জানমালের রক্ষায় কার্যকর ভূমিকা রাখতে।